作者：无名氏
词牌/韵律：梅花引

paragraphs: 园林静。
萧索景。
寒梅漏泄东君信。
探春回。
探春回。
四时却被，伊家苦相催。
江村畔。
开烂熳。
看看又近年光晚。
绽芬芳。
喷清香。
寿阳宫里，爱学靓梳妆。
夭桃红杏夸颜色。
争似情怀雪中拆。
冒严寒。
冒严寒。
游蜂戏蝶，莫作等闲看。
故人别后知何处。
春色岭头逢驿使。
赠新诗。
折高枝。
楼上一声，羌管不须吹。